14. veebruaril 2013 esitatud hagi - Samsung SDI jt versus komisjon
(kohtuasi T-84/13)
Kohtumenetluse keel: inglise
Pooled
Hagejad: Samsung SDI Co. Ltd (Gyeonggi-do, Korea Vabariik), Samsung SDI Germany GmbH (Berliin, Saksamaa), Samsung SDI (Malaisia) Bhd (Negeri Sembilan Darul Khusus, Malaisia) (esindajad: advokaat G. Berrisch, solicitor D. Hull ja advokaat L.-A. Grelier)
Kostja: Euroopa Komisjon
Nõuded
Hagejad paluvad Üldkohtul:
tühistada komisjoni 5. detsembri 2012. aasta otsuse C(2012) 8839 lõplik juhtumis COMP/39.437 - telerite ja arvutikuvarite kineskoobid (edaspidi "vaidlustatud otsus"), artikli 1 lõige 2 ja artikli 2 lõige 2 hagejaid puudutavas osas;
teise võimalusena tühistada osaliselt otsuse artikli 1 lõige 2 selles osas, milles see puudutab hagejate osalemise algus- ja lõppkuupäeva telerites kasutatavate värvikineskoopidega (colour picture tubes, edaspidi "CPT") seotud rikkumises, ning vähendada hagejatele vaidlustatud otsuse artikli 2 lõikes 2 määratud trahvi;
mõista kohtukulud välja kostjalt.
Väited ja peamised argumendid
Hagi põhjenduseks esitavad hagejad CPT rikkumise osas kolm väidet. Arvutikuvarite värvikineskoopidega (colour display tubes used in computer monitors, edaspidi "CDT") seotud rikkumise suhtes esitavad hagejad kolm väidet.
CPT rikkumise osas esitavad hagejad järgmised väited:
Esimene väide, et komisjon on kohaldanud ELTL artiklit 101 vääralt, tuvastades et tegemist oli ühe ja vältava rikkumisega, mis hõlmas kogu rikkumise kestel mis tahes tüüpi CPT-d ning kõik Aasias tehtud kokkulepped.
Teine väide, mis on esitatud teise võimalusena, et komisjon on eksinud hagejate CPT rikkumises osalemise algus- ja lõppkuupäeva määratlemisel, mistõttu on kartelli kogukestus pikenenud vähemalt 16 kuu võrra.
Kolmas väide, mis on esitatud kolmanda võimalusena, et komisjoni otsus mitte võimaldada hagejatele leebema kohtlemise raames maksimaalset trahvi vähendamist 50% võrra tugineb vääratele asjaoludele ning on ilmselgelt ekslik.
CDT rikkumise osas esitavad hagejad järgmised väited:
Esimene väide, et komisjon on rikkunud oma trahvimissuuniseid, lisades trahvi arvestamise aluseks võetud müügiväärtusele Samsung Electronicsile Euroopasse tarnitud CDT-de müügi, hoolimata asjaolust, et konkurents kõnealuste müüdud kaupade osas toimus ainult Koreas.
Teine väide, et komisjon on rikkunud oma trahvimissuuniseid, võttes trahvi arvestamise aluseks rikkumise kogu perioodi keskmise aastakäibe, kaldudes sellega kõrvale reeglist võtta aluseks viimane rikkumises osalemise täisaasta.
Kolmas väide, et komisjoni otsus mitte võimaldada hagejatele leebema kohtlemise raames maksimaalset trahvi vähendamist 50% võrra tugineb vääratele asjaoludele ning on ilmselgelt ekslik.
____________
1 - Suunised määruse (EÜ) nr 1/20031 artikli 23 lõike 2 punkti a kohaselt määratavate trahvide arvutamise meetodi kohta (ELT 2006 C 210, lk 2).